Døren er knap nok blevet åbnet, før de første kunder melder sin ankomst i Byttebørsen i Aalborg Øst. Hvis man da ellers kan bruge betegnelsen 'kunder' om personer, der ikke har tegnebogen oppe af lommen. I Byttebørsen er alle varer nemlig gratis, personalet arbejder frivilligt, og Himmerland Boligforening sponsorerer lokalerne. En af de frivillige er Gitte Kristensen, og hun er på alle måder vild med byttekonceptet. Det fungerer sådan, at hvis man finder noget, man kan bruge, må man tage det - kvit og frit. Hvis man også har noget, man gerne vil af med, så kan man aflevere det, men det er ikke et krav, og det kan i nogles ører næsten lyde for godt til at være sandt. - Folk kan ikke helt forstå, at det er gratis. Men så siger vi bare, at de jo er velkomne til at komme med noget næste gang, de får ryddet op derhjemme, siger Gitte Kristensen. Se indslaget om byttebørsen herunder: Byttebørsen modtager ting som pyntegenstande, køkkenting, legetøj, lamper, billeder, bøger, blade, hylder og knager. Men pladsen er lidt trang, og derfor modtager de ikke tøj, sko, og store møbler samt ting, der er gået i stykker. Det eneste krav er, at man afleverer sine ting i åbningstiden, så det ikke hober sig op foran butikken. Britta bytter ofte En af dem, der ofte kigger forbi Byttebørsen, er Britta Bak. Hun har flere gange fundet noget, hun kunne bruge, og i dag er ikke nogen undtagelse. - Sidst jeg var herinde, der faldt jeg for den her fletkurv, men den var alt for stor til, jeg kunne få den med hjem, så i dag har jeg bilen med, siger hun og smiler. Men inden hun kan få den store fletkurv bakset ind i bilen, skal hun have tømt bagagerummet for ting, som hun har med til Byttebørsen. Hyldeknægte, et telt og en vasketøjskurv afleverer hun til Gitte Kristensen, der med det samme går i gang med at undersøge, om teltet er intakt. Det er hverken første eller sidste gang, at Britta Bak besøger Byttebørsen. -  Jeg kan godt lide at gå i genbrugsbutikker, og jeg synes, det er så sjovt at finde nogle gode ting. Der er bare et ekstra plus ved den her, og det er, at tingene er gratis, siger hun. Ostehøvl og Xbox Langt det meste er velkomment i Byttebørsen, og det er vidt forskelligt, hvad folk tager med hjem derfra. - Porcelæn og glas er ret populært, men ellers er det meget pynteting, og det er meget børneting, siger Gitte Kristensen. Hun har også selv indimellem glæde af konceptet, og udover at det giver mening rent økonomisk, så går hun også ind for, at man ikke skal købe nyt bare for at gøre det. - En morgen sprang strengen på min ostehøvl, men så kunne jeg heldigvis få en ny ostehøvl med hjem samme dag. Det er jo fedt, siger hun. Sommetider bliver medarbejderne overraskede over, hvad de besøgende vælger at tage med hjem. For eksempel har der været god afsætning i DVD-film, men når det kommer til børn og unge, så er der ikke nogen tvivl om, hvad de er på udkig efter. - En del børn svinger lige forbi på deres vej hjem fra skole, og hvis der er noget elektronik, så bliver de glade, siger Gitte Kristensen. Og det var også lige netop dét, 12-årige Mads Rasmussen var på udkig efter onsdag formiddag. Han bor lige i nærheden, så han har fået for vane at kigge forbi Byttebørsen. - Jeg har været forbi flere gange, men i dag fandt jeg et Xbox 360 kamera og et mekanisk keyboard, og det ville have været virkelig dyrt, hvis jeg skulle ud og købe det, siger den unge mand. Byttebørsen holder til på Tornhøjgaard 2 og holder åbent mandag, onsdag og torsdag fra klokken 13-15 samt første søndag i måneden fra klokken 10-13.

Referat:
I Sundparken i det østlige Aalborg bytter de ting og sager til den store guldmedalje.